სამართებელზე მორბენალი 2049
„სამართებელზე მორბენალი 2049“ (ინგლ. Blade Runner 2049) — ამერიკული ნეო-ნუარული სამეცნიერო ფანტასტიკური ჟანრის ფილმი, რომლის რეჟისორია დენი ვილნევი, ხოლო სცენარის ავტორები – ჰემპტონ ფენჩერი და მაიკლ გრინი. იგი არის „სამართებელზე მორბენალის“, 1982 წლის ფილმის გაგრძელება. მთავარ როლებს ფილმში ასრულებენ რაიან გოსლინგი და ჰარისონ ფორდი, ხოლო მეორეხარისხოვან როლებში არიან ანა დე არმასი, სილვია ჰუკსი, რობინ რაიტი, მაკკენზი დეივისი, კარლა იური, ლენი ჯეიმზი, დეივ ბატისტა და ჯარედ ლეტო. სიუჟეტი ვითარდება ორიგინალური ფილმის მოვლენებიდან 30 წლის შემდეგ. ბიოინჟინერული ტექნოლოგიით შექმნილი კეი აღმოაჩენს ფეხმძიმე რეპლიკანტის ნარჩენებს. ადამიანებსა და რეპლიკანტებს შორის შესაძლო ომის თავიდან აცილების გამო მას ავალებენ, იპოვოს რეპლიკანტის ბავშვი და გაანადგუროს მისი ნებისმიერი კვალი. ფილმის ძირითადი გადაღებები მიმდინარეობდა ბუდაპეშტში (უნგრეთი), 2016 წლის ივლისიდან ნოემბრამდე. პრემიერა გაიმართა ლოს-ანჯელესში 2017 წლის 3 ოქტომბერს. ფილმი აშშ-ში 2017 წლის 6 ოქტომბერს, 2D, 3D და IMAX-ის ფორმატებში გამოვიდა. კრიტიკოსების მიერ დადებით შეფასებებთან ერთად, მისმა შემოსავალმა 259 მილიონ აშშ დოლარზე მეტი შეადგინა.